**GRADSKO VIJEĆE**

**GRADA NOVIGRADA - CITTANOVA**

**TEMA: Program javnih potreba u sportu i rekreaciji Grada Novigrada-Cittanova za 2025. godinu**

KLASA: 620-01/24-01/06

UR. BROJ: 2163-5-01-24-01

Novigrad-Cittanova, 10.12.2024.

Pripremila: Sania Deković, dipl.iur.

**Gradonačelnik**

**Anteo Milos**

**PRIJEDLOG**

Na temelju članka 76. Zakona o sportu ("Narodne novine" br. 71/06, 150/08, 124/10, 124/11, 86/12, 94/13, 85/15, 19/16, 98/19, 47/20, 77/20 i 133/20), članka 101. Statuta Grada Novigrada-Cittanova ("Službene novine Grada Novigrada - Cittanova“, br. 5/09, 3/13, 2/14, 2/17, 1/18, 1/21, 6/21, 7/21-pročišćeni tekst i 3/22) Gradsko vijeće Grada Novigrada-Cittanova na sjednici održanoj dana \_\_\_\_\_\_\_\_ 2024. godine donosi

**PROGRAM JAVNIH POTREBA U SPORTU I REKREACIJI**

**GRADA NOVIGRADA-CITTANOVA ZA 2025. GODINU**

**Članak 1.**

**UVOD**

Programom javnih potreba u sportu i rekreaciji Grada Novigrada-Cittanova utvrđuju se aktivnosti, poslovi i djelatnosti u sportu od značenja za Grad Novigrad-Cittanova i za njegovu promociju na svim razinama.

Programom se stvaraju uvjeti za zadovoljavanje potreba u sljedećim aktivnostima:

- treninzi i natjecanje sportaša

- provođenje sportskih manifestacija i aktivnosti za djecu, mladež i rekreativce

- organiziranje, provođenje sustava domaćih i međunarodnih priredbi i natjecanja

- utvrđivanje zdravstvene sposobnosti sportaša-djece

- održavanje sportskih objekata i terena

- financiranje prijevoza za klubove

- nagrađivanje sportaša i dr.

**Članak 2.**

**SPORTSKA ZAJEDNICA GRADA NOVIGRADA-CITTANOVA**

Financijskim sredstvima potrebnim za ostvarivanje javnih potreba u sportu i rekreaciji kao što su treninzi i natjecanje sportaša, provođenje sportskih aktivnosti djece, mladeži i rekreativaca te organiziranje, provođenje sustava domaćih i međunarodnih priredbi i natjecanja, raspolaže Sportska zajednica Grada Novigrada-Cittanova. Time se osigurava osnovno funkcioniranje klubova prema programima samih klubova temeljem kriterija:

- uključenost u stalne oblike takmičenja

- rang takmičenja

- brojnost članstva

- program rada s djecom i mladima

- interes Grada za pojedinim sportskim sadržajima.

Sredstva predviđena za sportske klubove i udruge u Sportskoj zajednici Grada Novigrada-Cittanova za 2025. godinu, planiraju se u iznosu od **155.600,00** eura.

**Članak 3.**

**PRIJEVOZ ZA KLUBOVE**

Proračunom Grada Novigrada-Cittanova za 2025. godinu planiraju se sredstva za prijevoz sportskih klubova članica Sportske zajednice Grada Novigrada-Cittanova u iznosu od **40.000,00** eura.

Iz osiguranih sredstava u Proračunu podmirivati će se troškovi prijevoza svih natjecateljskih kategorija klubova članica Sportske zajednice Grada Novigrada-Cittanova (do kategorije rekreacije) i to za odlazak na državna, županijska, ligaška natjecanja koja se održavaju u mjestima udaljenima više od 20 kilometara od Novigrada.

**Članak 4.**

**LIJEČNIČKI PREGLEDI DJECE – SPORTAŠI**

Proračunom Grada Novigrada-Cittanova za 2025. godinu osigurana su sredstva u visini od **5.000,00 eura** za obvezne liječničke preglede sportaša.

**Članak 5.**

**NAGRADA ZA VRHUNSKE SPORTAŠE**

Proračunom Grada Novigrada-Cittanova za 2025. godinu planirana su sredstva za dodjelu financijske nagrade vrhunskim sportašima u maksimalnom iznosu od **4.645,00** eura, a koja je nagrada predviđena za one sportaše koji su sukladno Pravilniku o kategorizaciji sportaša Hrvatskog olimpijskog odbora kategorizirani kao vrhunski i vrsni sportaši.

**Članak 6.**

**ODRŽAVANJE SPORTSKIH TERENA I OBJEKATA**

Proračunom Grada Novigrada-Cittanova za 2025. godinu planirana su sredstva u visini od **88.000,00** eura koja će se utrošiti za podmirenje režijskih troškova svih sportskih terena i objekata na području Grada Novigrada-Cittanova te za njihovo održavanje, izuzev objekta Sportske dvorane Novigrad.

**Članak 7.**

**RAZNE DOTACIJE**

Proračunom Grada Novigrada-Cittanova za 2025. godinu planiran je iznos u visini od **3.000,00** eura za podmirenje troškova Programa školovanja trenera članova Sportske zajednice Grada Novigrada-Cittanova te za podmirenje neplaniranih materijalnih troškova klubova članica Sportske zajednice Grada Novigrada-Cittanova.

**Članak 8.**

**ZAKUP SPORTSKE DVORANE**

Proračunom Grada Novigrada-Cittanova za 2025. godinu predviđena su sredstva u visini od **530.891,00** eura za zakup Sportske dvorane Novigrad. Sredstva su namijenjena za plaćanje zakupa korištenja dvorane od strane gradskih sportskih klubova i udruga.

**Članak 9.**

**MANIFESTACIJA HODITI I ZDRAVI BITI**

Proračunom Grada Novigrada-Cittanova za 2025. godinu predviđena su sredstva u visini od **4.500,00** eura za podmirenje troškova organizacije manifestacije 'Hoditi i zdravi biti'.

**Članak 10.**

**ZAKLJUČAK**

Financijska sredstva za ostvarivanje javnih potreba u sportu i rekreaciji Grada Novigrada-Cittanova u 2025. godini osiguravaju se u Proračunu Grada Novigrada-Cittanova.

Raspored financijskih sredstava za ostvarivanje javnih potreba u sportu i rekreaciji u 2025. obavlja Upravni odjel za poslove ureda gradonačelnika, opće poslove i društvene djelatnosti.

Ukupna sredstva predviđena Proračunom Grada Novigrada-Cittanova, a namijenjena za financiranje javnih potreba u sportu i rekreaciji za 2025. godinu, iznose **831.636,00** eura.

**Članak 11.**

Ovaj Program javnih potreba u sportu i rekreaciji Grada Novigrada-Cittanova za 2025. godinu stupa na snagu danom objave u "Službenim novinama Grada Novigrada-Cittanova", a primjenjuje se od 01. siječnja 2025. godine.

KLASA: 620-01/24-01/06

UR. BROJ: 2163-5-02-24-

Novigrad-Cittanova, \_\_\_\_\_\_\_\_\_\_\_\_\_\_\_\_\_\_\_\_\_2024.

GRADSKO VIJEĆE GRADA NOVIGRADA-CITTANOVA

PREDSJEDNIK GRADSKOG VIJEĆA

Dijana Lipovac Matić

*OBRAZLOŽENJE*

1. **Pravni temelj za donošenje akta**

Pravni temelj za donošenje ovog akta sadržan je u čl. 76. Zakona o sportu ("Narodne novine" 150/08, 124/10, 124/11, 86/12, 94/13, 85/15, 19/16, 98/19, 47/20, 77/20 i 133/20) prema kojem se sredstva za ostvarivanje javnih potreba u sportu kao što su programi, odnosno aktivnosti, poslovi i djelatnosti od značaja za jedinicu samouprave, osiguravaju iz proračuna jedinica lokalne i područne (regionalne) samouprave i Grada Zagreba.

Stavkom 4. citiranog članka propisano je da programe javnih potreba u sportu, na prijedlog sportske zajednice, odnosno školskih sportskih saveza, donosi jedinica lokalne i područne (regionalne) samouprave, zajedno s godišnjim proračunom.

1. **Razlozi donošenja akta**

U rujnu 2024. godine je raspisan Javni poziv za prijavu programa i projekata radi financiranja iz Proračuna Grada Novigrada-Cittanova za 2025. godinu. Predmet citiranog poziva, između ostalog, bilo je prikupljanje prijava za financijsku potporu iz proračuna Grada Novigrada-Cittanova za 2025. godinu u području sporta.

Postupajući po predmetu, nadležni je upravni odjel izvršio raspored financijskih sredstava za programe javnih potreba u sportu Grada Novigrada-Cittanova za 2025. godinu po predloženim aktivnostima i korisnicima.

Sredstva potrebna za ostvarivanje javnih potreba u sportu i rekreaciji, izuzev sredstava potrebnih za održavanje sportskih terena i objekata, financiranje prijevoza za klubove, trošak utvrđivanja zdravstvene sposobnosti sportaša-djece, financiranje ostalih potreba sportskih klubova, nagrade za vrhunske sportaše, zakupa Sportske dvorane Novigrad te financiranje manifestacije 'Hoditi i zdravi biti' prenijet će se na žiro račun Sportske zajednice Grada Novigrada-Cittanova u jednakim mjesečnim iznosima, a sve temeljem ugovora kojeg će Grad Novigrad-Cittanova sklopiti sa Sportskom zajednicom Grada Novigrada-Cittanova.

1. **Financijska sredstva potrebna za provedbu ovog akta**

Za provedbu ovog akta potrebno je Proračunom Grada Novigrada-Cittanova osigurati sredstva u visini od **831.636,00** eura.